Leon van Nierop se fliekresensie: Minions: The Rise of GruMinions: The Rise of Gru Met die stemme van Steve Carell en Taraji P. Henson Regisseurs: Kyle Balda, Brad Ableson en Jonathan del Val ŉ Resensie oor die oulike kreatuurtjies is eintlik baie moeiliker as om ŉ verwikkelde drama te resenseer. Hoekom? Want die vervaardigers ken hul mark so goed en weet watter karakters en stories hul merke gaan maak, dat ouers reeds by die aanhoor van die titel weet waarvoor hulle hulle inlaat. Maar dié resensie wil jou verder probeer aanmoedig om deel te neem. Hoe som ŉ mens dié snaakse eiervormige geel karikatuurtjies met die blou oorpakkies se storie op? Is ŉ storie nodig? Ja, tog op ŉ manier, want hoe anders hou ŉ mens die kleinspan se aandag vir 90 minute? Skerp stemmetjies, kwinkslae en ŉ gegil en rondhollery moet ook met “storiefeite” afgewissel word! Dié hoofstuk in die geel karaktertjies se holderstebolder-lewens gaan terug na die begin toe die nare Gru 11 jaar oud was en die wêreld se aakligste skurk wou word. Hy wil by ŉ groep super-skurke aansluit wat hom onderskat, maar hy steel iets van hulle om homself te bewys. Onthou, dié reeks het in 2015 begin met hul voete in die Despicable Me-rolprente, maar die mees onlangse Minions-fliek, 2017 se Despicable Me 3 – fliek het alle rekords laat tuimel. Hierdie aflewering, slegs in teaters, mag kinders opnuut laat besef dat dit eintlik maar beter is om ŉ rolprent op die grootskerm te sien! En ouers sal die uitstekende stemwerk en veral die klankbaan baldadig geniet. Die fliek is by Ster-Kinekor en NuMetro te sien. Leon van Nierop resenseer weekliks rolprente soos hierdie een op sy Facebook-blad. Besoek ook sy blad vir resensies oor rolprente met lokprente en interessante feite.